El nucli residencial Pitillo 50 pavimenta els seus carrers mitjançant una col·laboració públic-privada
12 de juny de 2023

L'alcalde de Llíria, Joanma Miguel, juntament amb el regidor de Mobilitat Sostenible, Paco García, han visitat les obres de millora de vials que s'han dut a terme en el nucli de població del terme municipal, Pitillo 50.

Esta actuació ha consistit a fer una neteja i aplanament de diversos carrers de la urbanització, amb aportació i compactació de saorra, per a seguidament donar un tractament d'emprimació asfàltica, pavimentació amb DTS, així com solucionar, mitjançant pou filtrant, diversos problemes d'eixides d'aigua i estancament que es produïen.

L'alcalde ha manifestat que estos treballs “s'han executat dins del marc de cooperació públicoprivada que el Consistori ha impulsat en esta legislatura, en què els veïns i veïnes contracten les obres de pavimentació, mentre que l'Ajuntament supervisa la llicència i col·labora amb la Brigada de Camins a fer els treballs previs de desbrossament i rasanteig de vials per a l’evacuació d'aigües, així com l'eixamplament dels camins públics per a una millor execució dels treballs”.

L'edil de Mobilitat Sostenible ha mostrat la seua satisfacció “pel desenvolupament de les obres i el resultat final aconseguit en este nucli residencial, on s'han millorat els accessos principals i s'ha donat un tractament als vials interiors que garanteix l'accessibilitat als habitatges en òptimes condicions, i a més s'han eliminat els problemes d'estancament i eixides d'aigües en uns certs punts de la urbanització”.

Una vegada finalitzats estos treballs, es pretén reforçar la senyalització de Pitillo 50 i estudiar una nova ubicació dels punts de recollida de residus, tant urbans com de selectiva i restes de poda, amb la finalitat de conservar millor els vials davant el pas de camions o vehicles de gran tonatge.